## Metrovalencia incorpora noves màquines de control d’accés i validació en l’estació de Colón

*** Este tipus d’equips ja està instal·lat en la nova estació de Paiporta des de la seua obertura
* El canvi forma part del procés de la modernització de la xarxa**

Ferrocarrils de la Generalitat Valenciana (FGV) ha canviat els equips d’accés i validació de l’estació de Colón de Metrovalencia, amb la finalitat de millorar les condicions de pas dels usuaris i amb especial atenció a les persones de mobilitat reduïda (PMR).

Amb anterioritat a Colón, este mateix tipus de pas es va instal·lar en la nova estació de Paiporta que es va obrir al públic el passat 26 de juny, una vegada completat el procés de reconstrucció de les zones de la xarxa de metro afectades per la riuada.

L’estació de Colón, en ple centre de la ciutat de València, és juntament amb Xàtiva l’estació més transitada de la xarxa, i té prop de 5 milions d’usuaris anuals.

Esta actuació preveu la instal·lació de nous lectors que, a falta de l’adaptació del programari de peatge de l’equipament de validació, permetran la validació amb targetes *contactless* bancàries, així com amb codis QR, mitjançant paper o dispositius electrònics mòbils.

El projecte compta amb finançament europeu dels Fons Next Generation (MRR) i un pressupost de 362.983,25 euros, IVA inclòs.

Actualment, la xarxa de Metrovalencia inclou vora de 535 passos operatius i 318 validadores de superfície que es modernitzaran entre este any i el que ve.

De manera paral·lela, FGV ha millorat les condicions d’accessibilitat de les màquines d’autovenda de títols de la xarxa de Metrovalencia i ha incorporat 188 equips amb un nou videointèrfon i dispositiu de bucle inductiu que transforma el senyal d’àudio, en un camp magnètic captat pels audiòfons en posició ‘T’.

A més, en les diferents màquines d’autovenda, distribuïdes amb metro i tramvia, s’han incorporat el sistema de pagament sense contacte que completa als altres mitjans ja instal·lats.

Com a part d’este projecte, FGV continua treballant a millorar les condicions d’accessibilitat dels continguts que es faciliten a través de les pantalles instal·lades en les mateixes màquines, millorant la interfície gràfica i afegint missatges acústics.

Esta actuació ha sigut finançada per Fons Europeus, i ha comptat amb una inversió superior als tres milions d’euros.

En este procés d’actualització no s’han inclòs les 78 màquines accessibles que ja disposen d’estes i altres mesures que faciliten l’accés a persones de mobilitat reduïda, persones discapacitades sensorials, cognitives i intel·lectuals.

Estos equips, instal·lats en 2021, disposen d’una pantalla tàctil de 19 polzades amb més prestacions gràfiques; disponibilitat d’ajuda a l’usuari, i un programari accessible, que combina la navegació per veu i utilitza un llenguatge fàcil basat en icones. A més, tots els elements estan identificats per braille, i tenen elements lluminosos que s’encenen quan cal operar en estos.

Fecha: 30/11/2025